Claudio Pizarro

**Claudio Miguel Pizarro Bosio** (Spanjisht: [ˈklauðjo piˈsaro] lindur më 3 tetor 1978) është një ish futbollist profesionist peruan i cili luante si sulmues. Ai shpesh konsiderohej si një nga sulmuesit më të mirë të kohës moderne. Ai e shpenzoi shumicën e karrierës me klubet gjermane Bayern München dhe Werder Bremen, dhe gjithsej ka shënuar 336 gola në 850 ndeshje.

Pizarro e nisi karrierën e tij me Deportivo Pesquero në vitin 1996, para se të kalonte te Alianza Lima. Ai u zhvendos për herë të parë në Evropë në vitin 1999, duke firmosur në Gjermani për Werder Bremen. Pas dy sezonesh, ai kaloi te Bayern München ku qëndroi deri në vitin 2007; gjatë kësaj kohe, Pizarro fitoi tre kampionate dhe tre kupa, si dhe shënoi 100 gola në të gjitha kompeticionet. Në korrik 2007, ai u transferua në Angli te Çelsi, ku luajti për një sezon. Pas një sezoni jo të suksesshëm në Londër, Pizarro u rikthye te Werder Bremen në formë huazimi për sezonin 2008–09. Në sezonin 2009–10, transferimi u bë përfundimtar, me Pizarron i cili shkëleu në UEFA Ligën e Evropës, duke u shpallur golashënuesi më i mirë me 12 gola në 10 ndeshje, me Werderin që u mposht në finale. Në tetor 2010, ai u bë golashënuesi i huaj më i mirë në historinë e Bundesligës, duke shënuar golin e tij të 134 në një ndeshje ndaj Borussia Mönchengladbach.

## Karriera me klube
### Deportivo Pesquero
Pizarro filloi karrierën e tij si i ri me Academia Deportiva Cantolao në Callao. Ai më pas filloi karrierën e tij profesioniste duke luajtur me Deportivo Pesquero, një skuadër e vogël në provincën e Chimbote në veri të Perusë në moshën 17 vjeçare. Ndeshja e tij e parë si profesionist erdhi më 26 mars 1996 në ndeshjen kundër Alianza Lima. Ai shënoi dy golat e parë në karrierën profesioniste dy javë më vonë në fitoren 2–1 kundër Atletico Torino. Pavarërisht fillimit të mirë të karrierës, ai nuk ishte një titullar i përhershëm.

### Alianza Lima
Pizarro shënoi 25 gola në dy sezone me Alianza Lima dhe ishte pjesë e skuadrës që arriti pozicionin e dytë në Torneo Apertura të Perusë në vitin 1999. Në një ndeshje të këtij turnamenti, skuadra luajti kundër Unión Minas me Pizarron i cili shënoi pesë gola. Pas suksesit të tij me Alianza, ai u zbulua nga zbuluesit e talentëve të Werder Bremen dhe u transferua te klubi gjerman në të njëjtin vit. Falë performancave të tij, ai arriti të luaj edhe ndeshjen e parë me kombëtaren peruane.

### Werder Bremen
Pizarro firmosi për herë të parë me Werder Bremenin në verën e vitit 1999 kur ishte vetëm 20 vjeç. Ai luajti ndeshjen e tij të parë në Bundesligë më 28 gusht në një barazim 1–1 ndaj Hertha BSC, duke u aktivizuar si zëvëndësues në pjesën e dytë. Në ndeshjen e tij të dytë për klubin më 12 shtator, Pizarro shënoi golin e tij të parë në Bundesligë në fitoren madhore 5–0 në shtëpi ndaj 1. FC Kaiserslautern. Vetëm një javë më vonë, Pizarro shënoi një tripletë në fitoren tenistike 7–2 në transfertë ndaj VfL Wolfsburg, duke filluar të bënte emër si një nga sulmuesit më premtues në Evropë të asaj kohe. Ai e mbylli sezonin e tij të parë në Bundesligë me 10 gola në 25 ndeshje. Pizarro gjithashtu debutoi në Kupën UEFA, duke shënuar tre herë në nëntë ndeshje. Në ndeshjen e tij debutuese më 15 shtator, ai shënoi një dygolësh në fitoren komode 5–0 ndaj FK Bodø/Glimt. Ai ishte protagonist në përballjen e raundit të tretë ndaj ekipit francez Olympique Lyonnais; pasi u mposhtën në ndeshjen e parë në transfertë me shifrat 3–0, në ndeshjen e kthimit, Pizarro ndihmoi Werderin të arrinte një nga përmbysjet më historike në Evropë, duke shënuar golin e katërt të fitores 4–0 në Weserstadion, një rezultat që lejoi ekipin të përparonte në raundin tjetër me rezultatin e përgjithshëm 4–3.

Pizarro e nisi sezonin e tij të dytë në Gjermani duke shënuar në fitoren 3–1 ndaj Energie Cottbus në ndeshjen hapëse të Bundesligës. Më 9 nëntor 2000, ai shënoi tregolëshin e tij të parë në Kupën UEFA në fitoren 5–2 ndaj Genk në raundin e dytë. Edhe pse në pjesën e parë të sezonit ai shënoi vetëm 4 gola në kampionat, në pjesën e dytë Pizarro pati një përmirësim drastik, duke shënuar 15 gola, përfshirë edhe një dopietë në fitoren 3–2 në transfertë ndaj Bayern Munich më 31 mars 2001. Pas kësaj ndeshje, ai shënoi edhe në katër ndeshjet e ardhshme në kampionat, duke arritur për herë të parë të shënojë në pesë ndeshje rresht. Në javën e fundit të kampionatit, Pizarro mori kartonin e kuq të parë në karrierë në fitoren 3–0 ndaj Hansa Rostock në javën e fundit të kampionatit, për sjellje jo-sportive sëbashku me kundërshtarin Sven Benken, i cili gjithashtu u përjashtua. Ai e mbylli sezonin me 31 ndeshje dhe 19 gola në kampionat, duke vendosur një rekord personal. Në kupë, ai luajti vetëm një ndeshje kurse në Kupën UEFA shënoi 4 gola në 5 ndeshje, duke e mbyllur gjithsej sezonin me 23 gola në 37 ndeshje.

Njëzetenëntë golat e Pizarros me Werderin në dy sezone bënë që ylli peruan të kërkohej nga shumë trajnerë të klubeve europiane.

### Bayern München
parapamje|djathtas|200px|Pizarro në 2006 gjatë kohës së tij te Bayern München.
Në verën e vitin 2001, Pizarro u transferua te Bayern München për 8.2 milion €. Ai e mbylli sezonin e tij të parë me klubin bavarez duke shënuar 19 gola në 50 ndeshje në të gjitha kompeticionet.

Në sezonin 2002–03, Pizarro ishte një lojtar kyç për ekipin që fitoi Bundesligën dhe DFB-Pokal. Më 30 nëntor 2002, në fitoren 2–0 ndaj Hertha BSC, sulmuesi luajti ndeshjen e tij të 100të në Bundesligë, të cilën e mbylli me 15 gola në 31 ndeshje, duke qënë golashënuesi i dytë më i mirë i ekipit. Në kupë, Pizarro zhvilloi gjashtë ndeshje dhe shënoi dy gola, përfshirë një gol në finale ku Bayern Munich fitoi 3–1 kundër 1. FC Kaiserslautern. Gjatë këtij sezoni, falë formës së tij pozitive, Pizarro fitoi pseudonimin *"Pizagol"* nga tifozët e klubit.

Në sezonin 2004–05, Pizarro fitoi sërisht kampionatin dhe kupën, duke shënuar 21 gola në të gjitha kompeticionet.

Kontrata e Pizarros me Bayernin skandonte në përfundim të sezonit 2006–07 dhe negociatat për t'a rinovuar atë nuk po shkonin siç duhet, gjë që bëri që klube si Sevilja, Benfica dhe Rangers të bëheshin gati për të bërë lëvizjen e parë për të transferuar sulmuesin peruan. Lojtari gjithashtu refuzoi një zgjatje të kontratës të ofruar nga presidenti Franz Beckenbauer, duke kërkuar rritje rrogje, një kërkesë që zemëroi Karl-Heinz Rummeniggen, i cili tha: "Çdo kush që ka dëshirë të fitojë aq sa Shevchenko, duhet të fillojë të luaj si ai".

Popullariteti i tij me tifozët e Bayern i fitoi atij pseudonimin "Anden-Bomber" ("Andes Bomber", një referencë e kombinuar rreth vendit të tij të lindjes si dhe sulmuesit legjendar Gerd Müller, i cili kishte pseudonimin "Bomber"). Në disa raste, ai thirrej edhe "Inca God" nga media. Gjatë periudhës së tij te Bayern, Pizarro shënoi 100 gola në 256 ndeshje në të gjitha kompeticionet, duke fituar edhe shtatë trofe.

### Chelsea
Më 1 korrik 2007, Çelsi siguroi blerjen e Pizarros dhe konfirmoi se lojtari kishte kaluar me sukses vizitat mjeksore; palët ranë dakord për kushtet e kontratës e cila ishte katër-vjeçare. Ai u bë peruani i parë që firmoste për Çelsin. Pizarro zbuloi gjithashtu se vendimi i tij për t'u transferuar në Londër erdhi nga këshillat e shokut të tij të kombëtares Nolberto Solano, i cili kishte luajtur në Angli për Newcastle United, Aston Villën dhe West Ham United, si dhe Owen Hargreaves, i cili në atë kohë kishte luajtur për Bayern Munich.

Pizarro j'u dha numrin e tij i preferuar 14, që e mbante të veshur me kombëtaren peruane, dhe që e pasur gjatë kohës që ka qënë lojtar i Bayern Munich. Ai pasoi Geremin si mbajtës i fanellës me numrin 14 të Çelsit. Ai bëri debutimin e tij kundër Manchester United në FA Community Shield 2007, duke hyrë si zëvëndësues në ndeshjen që u mbyll në barazim 1–1. Në gjuajtjet e penalltive, ai u tregua i pasaktë në tentativën e tij me Çelsin që u mposht 3–0. Karriera e tij me Çelsin pati një nisje të mirë, duke shënuar në debutimin e tij në Premier Ligë në javën e parë të sezonit 2007–08 kundër Birmingham Cityt. 

Megjithatë, pas largimit të José Mourinhos dhe blerjes së sulmuesit francez Nicolas Anelka, Pizarro u pa si i tepërt nga trajneri i ri Avram Grant. Ai luajti një rol të rëndësishëm në avancimin e Çelsit në raundin e katërt të Kupës FA, me gjuajtjen e tij e cila detyroi portierin e  Queens Park Rangers Lee Camp të shkaktonte autogol. Më vonë, ai shënoi golin e vetëm në një ndeshje kundër Birmingham Cityt duke i dhuruar Çelsit tre pikë në kampionat. Kjo do të thoshte se dy golat e vetëm që Pizarro shënoi në Premier Ligë erdhën në ndeshje të ndryshme ndaj këtij ekipi.

### Rikthimi te Werder Bremen
thumb|majtas|220px|Pizarro gjatë një seance stërvitore në 2011.
Më 15 gusht 2008, Pizarro u huazua deri në fund të sezonit te Werder Bremen, duke u rikthyer në klub. Pas njoftimit se ai do të rikthehej, mijëra tifozë të klubit u rreshtuan për të blerë fanellën e tij, duke treguar se Pizarro ende vlerësohej në Bremen, shtatë vite pasi ishte larguar nga klubi. Ai mori fanellën me numër 24 dhe shënoi golin e parë për ekipin në ndeshjen e dytë pas rikthimit, duke realizuar në distafën 3–2 kundër Borussia Mönchengladbach më 30 gusht. Më 20 shtator, Pizarro shënoi golin e katërt të Werderit në fitoren mbreslënëse 5–2 kundër Bayern München në Allianz Arena; kjo ishte hera e parë që Pizarro i shënonte Bayernit si ish lojtar. Golat e *Bavarezëve* u shënuan nga Tim Borowski, një ish lojtar i Werderit.

Më 26 shkurt 2009, Pizarro shënoi dy gola në pjesën e dytë, duke barazuar disavantazhin e dy golave në ndeshjen kundër Milanit, duke i eleminuar italianët me rezultatin e përgjithshëm 3–3 (rregulli i golit jashtë fushe) në raundin e 32-tave të Kupës UEFA. Në çerek-finalen e kompeticionit, Pizarro shënoi në barazimin 3–3 në ndeshjen e dytë në Stadio Friuli, duke ndihmuar Werderin të avanconte me rezultatin e përgjithshëm 6–4; në atë ndeshje, Werder Bremen ishte në disavantazh të tre golave në pjesën e parë, por arriti të barazonte rezultatin, me Pizarron i cili shënoi golin e barazimit në minutën e 73të. Në kampionat, Pizarro shënoi një tripletë në fitoren 4–1 kundër Hannover 96, duke mbajtur ekipin e tij në garë për të arritur një vend në kompeticionet evropiane.

Roli i Pizarros ishte thelbësor në kualifimin e Werderit në finalen e Kupës UEFA, ku në gjysëm-finale shënoi në humbjen 3–2 në transfertë ndaj Hamburg më 7 maj; pavarësisht kësaj humbje, Werder Bremen u kualifikua sërisht me rregullin e golit jashtë fushe, pasi kishte fituar ndeshjen e parë 1–0. Në finale, në mungesë të organizatorit Diego, Pizarro nuk e shpëtoi ekipin nga humbja 2–1 në kohën shtesë përball Shakhtar Donetsk në stadiumin Şükrü Saracoğlu të Stambollit.

Pizarro ishte vendimtar dhe i rëndësishëm për klubin në rikthimin të tij si huazim te klubi, duke shënuar 17 gola në 26 ndeshje në Bundesligë në sezonin 2008–09. Më 18 gusht 2009, Pizarro firmosi një kontratë të përhershme me Werder Bremen pas mbarimit të sezonit si i huazuar. Në sezonin 2009–10, ai vazhdoi të ishte vendimtar për skuadrën duke shënuar 16 gola në 26 ndeshje në Bundesligë. Pas një tregolshi kundër Twentes, ai u bë golashënuesi më i mirë i Ligës së Evropës me nëntë gola në tetë ndeshje; pavarëisht se kishte të njëjtën sasi golash me paraguajianin Óscar Cardozo, ai sërisht u rendit i pari pasi kishte luajtur katër ndeshje më pak. Më 23 tetor 2010, Pizarro u bë lojtari i huaj me më shumë gola në Bundesligë me 134, duke thyer rekodin e vendosur nga Giovane Élber me 133 gola; ai e theu këtë rekord me golin e shënuar kundër Borussia Mönchengladbach.

Më 6 mars 2011, ai shënoi golin e 138të në Bundesligë në fitoren kundër Freiburg duke kaluar sulmuesin e famshëm gjerman Uwe Seeler në listën e golashënuesve më të mirë të të gjitha kohërave në Bundesligë. Më 15 maj 2012, Pizarro njoftoi se ai do të largohej nga Werder Bremen në merkaton e verës.

### Rikthimi te Bayern München
parapamje|majtas|220px|Pizarro duke luajtur në një ndeshje në Ligën e Kampioneve në vitin 2014.
Më 26 maj 2012, Pizarro firmosi një kontratë një-vjeçare me ish klubin e tij gjerman Bayern München. Ai fitoi trofeun e tij të parë me Bayernin pas rikthimit më 12 gusht 2012, duke parë nga stoli fitoren e ekipit 2–1 kundër rivalëve të Borussia Dortmund. Pizarro zhvilloi paraqitjen e parë të sezonit tetë ditë më vonë në një ndeshje të DFB-Pokal kundër Jahn Regensburg, duke shënuar gol në minutën e 88të vetëm shtatë minuta pasi kishte hyrë si zëvëndësues në vend të Mario Mandžukić. Më 25 gusht, Pizarro luajti ndeshjen e parë në kampionat në fitoren 3–0 në transfertë ndaj Greuther Fürth, duke u aktivizuar sërisht në minutat e fundit si zëvëndësues. Më 31 tetor, Pizarro shënoi dy gola kundër Kaiserslautern në DFB-Pokal. Në ndeshjen e fazës së grupeve të Ligës së Kampioneve kundër Lille më 7 nëntor, Pizarro shënoi një tregolësh në 33 minutat e para të ndeshjes me Bayernin që shkatërroi kundërshtarët francezë me rezultatin 6–1 në Allianz Arena.

Më 30 mars 2013, Pizarro bëri një paraqitje mbreslënëse duke shënuar katë gola dhe duke asituar dy herë në fitoren rekord 9–2 kundër Hamburger në Allianz Arena; këto ishin golat e tij të parë në Bundesligë për sezonin 2012–13. Më 6 prill 2013, Pizarro fitoi Bundesligën për herë të katërt në karrierë pas fitores së Bayernit 1–0 ndaj Eintracht Frankfurt. Në këtë ndeshje, ai u aktivizua në minutën e 75të në vend të Mario Gómez. Bayerni u bë skuadra e parë në Gjermani që fiton titullin gjashtë javë para përfundimit të kampionatit. Më 25 maj, Pizarro fitoi Ligën e Kampioneve për herë të parë në karrierë; pavarësisht se nuk u aktivizua, Bayerni mposhti Dortmundin në finale me rezultatin 2–1 në Wembley Stadium. Pizarro e mbylli sezonin 2012–13 me 28 ndeshje në të gjitha kompeticionet, duke shënuar edhe 13 gola, me Bayernin që fitoi të tre trofetë, duke arritur në tripletë historike.

Në sezonin 2013–14, Pizarro vazhdoi të ishte zgjedhje e dytë në sulm, megjithatë, ai arriti të shënonte disa gola të rëndësishëm. Ai shënoi golin e parë të sezonit më 21 shtator në një fitore 4–0 në transfertë kundër Schalke 04. Vetëm katër ditë më vonë, ai shënoi golin e dytë të sezonit në fitoren 4–1 kundër Hannover 96 në kupë. Në dhjetor 2013, ai mori pjesë në Kupën e Botës për Klube, të cilën Bayerni e fitoi pasi mposhti në finale Raja Casablancan me rezultatin 2–0. Pizarro luajti vetëm 15 minuta në fitoren 3–0 në gjysëm-finale ndaj ekipit kinez Guangzhou Evergrande.

Pizarros nuk j'u ofrua një kontratë e re në përfundim të sezonit 2014–15,

### Rikthimi i dytë te Werder Bremen
Më 7 shtator 2015, Pizarro j'u bashkua Werder Bremenit për herë të tretë në karrierë, duke rënë dakord të firmoste një karrierë një-vjeçare. Ai mori fanellën me numër 14, një numër që e ka pasur edhe në të kaluarën te Werderi. Më 2 mars 2016, Pizarro arriti 10 gola në sezon duke shënuar një tripletë në fitoren 4–1 në transfertë ndaj Bayer Leverkusen. Duke bërë këtë gjë, ai u bë lojtari më i vjetër që shënon tre ose më shumë gola në një ndeshje të Bundesligës, duke thyer rekordin e ish sulmuesit të Werderit Manfred Burgsmüller e cila ishte në fuqi që nga viti 1985. Ai e mbylli kampionatin me 14 gola në 28 ndeshje të luajtura, që ishin vendimtare për ekipin që i shpetoi rënjes një kategori më poshtë për vetëm dy pikë. Në kupë, ai luajti katër ndeshje dhe shënoi dy gola.

Në sezonin 2016–17, ai shënoi vetëm një gol në 19 ndeshje në kampionat: ai gol erdhi më 10 mars 2017 në barazimin 1–1 ndaj Bayer Leverkusenin, duke shënuar në minutën e 79të vetëm tre minuta pasi kishte hyrë si zëvëndëues. Më 2 korrik 2017, Werder Bremen njoftoi se kontrata e sulmuesit peruan nuk do të rinovohej, duke i dhënë fund qëndrimit të tij të tretë në Bremen. Pas largimit të tij nga klubi, drejtori sportiv Frank Baumann komentoi: "Ne morëm një vendim dhe do të qëndrojë ashtu. Ai ka firmosur kontratë me Werderin katër herë në karrierën e tij të gjatë, por hera e pestë nuk do të ekzistojë."

### 1. FC Köln
Më 29 shtator 2017, Pizarro firmosi një kontratë një-vjeçare me klubin tjetër të Bundesligës 1. FC Köln. Ai bëri debutimin e tij me klubin e ri dy ditë më vonë në humbjen 1–2 në shtëpi ndaj RB Leipzig. Goli i tij i parë për Köln erdhi më 4 mars 2018 në një tjetër humbje në shtëpi, këtë herë ndaj VfB Stuttgart; ai shënoi golin e parë të takimit në minutën e 7të, në ndeshjen e tij të dytë si titullar për këtë sezon. Köln ra zyrtarisht nga kategoria më 28 prill pas humbjes nga SC Freiburg. Pizarro e përfundoi sezonin 2017–18 me vetëm një gol në 16 ndeshje, dhe më pas u largua nga klubi pas vetëm një sezoni.

### Rikthimi i tretë te Werder Bremen
Më 29 korrik 2018, Pizarro u transferua për herë të katërt në karrierë te Werder Bremen duke firmosur një marrëveshje një-vjeçare. Ai e nisi sezonin e ri më 25 gusht duke u aktivizuar si zëvëndësues në barazimin 1–1 në shtëpi ndaj Hannover 96 në ndeshjen hapëse të kampionatit. Pizarro shënoi golin e parë të sezonit më 28 tetor në humbjen tenistike 2–6 në shtëpi ndaj Bayer Leverkusen. Me këtë gol, ai u bë lojtari i dytë në moshën 40 vjeç që shënon gol në një ndeshje të Bundesligës. Më 4 maj 2019, ai shënoi golin e katërt në kampionat për sezonin 2018–19, duke ndihmuar ekipin të marrë një barazim 2–2 ndaj Borussia Dortmund. Goli i tij i pestë ishte vendimtari i fitores 2–1 ndaj RB Leipzig në javën e fundit të kampionatit; kjo gjë e lejoi që ai të thellojë rekordin e golashënuesit më të vjetër në 40 vjeç e 227 ditë. Pizarro luajti 26 ndeshje dhe shënoi 5 gola në kampionat, të cilën Werder Bremen e mbylli në vendin e 8të.

Më 20 korrik 2019, Pizarro njoftoi se sezoni 2019–20 do të ishte i fundit i tij si futbollist dhe se ai do të tërhiqej në përfundim të tij. Ai e nisi sezoni e tij të dhjetë si lojtar i Werder Bremen duke shënuar një dopietë në fitoren 6–1 në transfertë ndaj SV Atlas Delmenhorst, në një ndeshje të vlefshme për DFB-Pokal; në këtë ndeshje ai u aktivizua si zëvëndësues në minutën e 65të, duke shënuar golin e parë tre minuta më pas dhe të dytin në minutën e 74të. Me këtë gol, Pizarro u bë golashënuesi i dytë më i vjetër i kompeticionit, në moshën 40 vjeç e 311 ditë, duke u renditur mbrapa Karl Lambertin, i cili e vendosi rekordin në vitin 1980 në moshën 44 vjeç. Ai luajti 18 ndeshje në Bundesligë gjatë sezonit 2019–20, të gjitha si zëvëndësues, përfshirë edhe ndeshjen e tij të fundit si futbollist kundër Köln më 27 qershor 2020. Pizarro u tërhoq zyrtarisht nga futbolli në korrik 2020, duke i dhënë fund një karriere 24 vjeçare.

## Karriera ndërkombëtare
thumb|right|150px|Pizarro para një ndeshje me kombëtaren në vitin 2007.
Pizarro ka qënë një lojtar i kombëtares peruane që nga viti 1999. Ai luajti ndeshjen e tij të parë në shkurt 1999 kundër Ekuadorit, duke shënuar një nga golat e fitores 2–1. Në të njëjtin vit, ai u thirr për të luajtur në Copa América 1999 në Paraguaji, ku ai ishte titullar në të tre ndeshjet e fazës së grupeve. Peruja u eliminua në çerek-finale nga Meksika pas gjuajtjeve të penalltive, në një ndeshje ku Pizarro u aktivizua si zëvëndësues.

Në janar 2000, Pizarro mori pjesë me ekipin nën-23 në Turnamentin Para-Olimpik të CONMEBOL për të ndihmuar Perunë të kualifikohej në Lojërat Olimpike Verore që do të zhvilloheshin në verën e atij viti. Ai shënoi pesë gola në katër ndeshje në Grupin B, përfshirë një tripletë në fitoren 4–3 ndaj Paraguajit. Peruja e mbylli grupin në vendin e tretë me shtatë pikë, duke pasur të njëjtën sasi pikësh me Argjentinën, e cila u kualifikua për shkak se kishte një golavarazh më të mirë, +3 në krahasim me +2 që kishte Peruja. Po në atë ndeshje, ai u përjashtua me karton të kuq sëbashku me shokun e skuadrës John Galliquio dhe lojtarët kundërshtar Jared Borgetti dhe Omar Briceño.

Në Copa América 2004, Pizarro pësoi një frakturë në kafkë pasi u godit me brryl në kokë gjatë një përplasje në fushë gjatë fitores 3–1 kundër Venezuelës. Ky dëmtim e detyroi atë të braktiste turnamentin dhe të udhëtonte në Gjermani për t'u operuar. Ky dëmtim e mbajti sulmuesin jashtë lojës për tre muaj.

Nën drejtimin e trajnerit Julio César Uribe, Pizarro ishte kapiten i Perusë në Copa América 2007, duke shënuar dy gola në barazimin 2–2 kundër Bolivisë në fazën e grupeve.

Në qershor 2015, Pizarro luajti me kombëtaren në Copa América 2015; në ndeshjen e parë të grupit, ai shënoi golin e fitores në ndeshjen me Venezuelës. Peruja u eliminua në gjysëm-finale nga Kili me rezultatin 2–1. Një vit më vonë, ai u la jashtë ekipit që do të luante në Copa América Centenario nga trajneri Ricardo Gareca.

### Pezullimi dhe hetimi
Më 7 dhjetor 2007, një hetim i papritur i krye për futjen e grave dhe akoolit në hotelin ku po qëndronte ekipi kombëtar dy ditë para ndeshjes kundër Ekuadorit që përfundoi me humbjen 5–1. Pizarro u pezullua për 18 muaj nga ekipi kombëtar një ditë para nisjes së ndeshjes. Lojtarët e tjerë peruanë si Jefferson Farfan që luanin jashtë vëndit u pezulluan gjithashtu. Pizarro deklaroi se ai ishte i pafajshëm, duke hapur një gjyq ndaj Federatës Peruane të Futbollit. Ky veprim i sulmuesit alarmoi FIFA-n, i cili paralajmëroi që të mos e dërgonte çështjen në gjykatës të thjeshtë e rregullt ose ai mund të përballej me një përjashtim nga ndeshjet ndërkombëtare. Më 3 korrik 2008, pas një hetimi tjetër dhe zbulimi i fakteve të reja, pezullimi u ul në tre muaj (që nga data e apelit në prill 2008) dhe u vendos një gjobë 10,000 $. Pizarro u pezullua me tre muaj nga aktivitetet me Perunë.

Më 17 prill 2009, Pizarro fitoi gjygjin kundër federatës së vendit të tij. Gjykata e Arbitrazhit për Sport anulloi gjobën 10,000 $ e vendosur nga Federata Peruane e Futbollit pas incidentit të supozuar në nëntor 2007. "Faktet e parashtruara nga (federata) në lidhje me Pizarron nuk janë të mbështetura me dëshmi konkrete", tha gjykata më e lartë e Sport-eve në një deklaratë. Pizarro u shpreh i kënaqur me rezultatin përfundimtar. Ai shpjegoi: "Unë jam shumë i kënaqur dhe ndihem i përligjur", tha Pizarro. "Nderi im është rivendosur". Familja ime dhe miqtë kanë qëndruar gjithmonë me mua dhe e dinin se këto ishin të gjitha gënjeshtra që u përhapën rreth meje. Por ky vendim tani do të më japë siguri për të gjithë ata që kishin dyshime se unë kam thënë gjithmonë të vërtetën. Vëllai i vogël Diego, është gjithashtu një futbollist i cili luan me Cienciano dhe ka qënë një lojtar i Bayern München II gjatë viteve 2007 dhe 2008.

Pizarro është martuar me të dashurën e fëmijërisë Karla Salcedo, dhe sëbashku ata kanë tre fëmijë: dy djem me emrat Claudio dhe Gianluca, dhe një vajzë me emrin Antonella. Pizarro sëbashku me Joey Barton kanë në pronësi një vënd me emrin 'Crying Lightning' ku zhvillohen gara me kuaj. Në janar 2011, 'Crying Lightning' konkurruan në Nad Al Sheba Racecourse në Dubai.

## Statistikat e karrierës
### Klube
### Golat me kombëtaren
:*Golat dhe rezultatet me kombëtaren peruane*

## Trofe
### Klube
;Bayern München
* Bundesliga: 2002–03, 2004–05, 2005–06, 2012–13, 2013–14, 2014–15
* DFB-Pokal: 2002–03, 2004–05, 2005–06, 2012–13, 2013–14
* Kupa Ndërkontinentale: 2001
* DFB-Ligapokal: 2004
* DFL-Supercup: 2012
* UEFA Liga e Kampioneve: 2012–13
* UEFA Super Kupa: 2013
* FIFA Kupa e Botës për Klube: 2013

;Werder Bremen
*Golashënuesi më i mirë në Ligën e Evropës: 2009–10

### Rekorde
*Golashënuesi i dytë i huaj më i mirë i të gjitha kohërave në Bundesligë: 197 gola në 481 ndeshje
*Golashënuesi i gjashtë më i mirë i të gjitha kohërave në Bundesligë: 197 gola në 481 ndeshje

## Referime 
## Lidhje të jashtme
*Profili te Premier League 
*Claudio Pizarro  – Rekordi në kompeticionet e FIFA-s
*Claudio Pizarro – Rekordi në kompeticionet e UEFA-s
*Profili te Goal.com 
*Profili te Soccerway